રાજ્ય અનામત પોલીસ દળ જૂથ-૨ અમદાવાદના દિલીપભાઈ મંગળાજી સોલંકી સુરક્ષા શાખામાં ફરજ બજાવતા હતા. દરમિયાન ૩૧ મેના રોજ તેમનું અવસાન થયું હતું. જિલ્લા પોલીસ વડા વિરેન્દ્રસિંહ યાદવ તથા સુરક્ષા શાખાના ડીવાયએસપી બી.એ. ચુડાસમાના માર્ગદર્શન હેઠળ સુરક્ષા શાખાના તમામ અધિકારી-કર્મચારીઓએ સ્વ. દિલીપભાઈના પરિવારજનોને આર્થિક મુશ્કેલી પડે નહીં તથા બાળકોના ભણતરના ખર્ચમાં મદદરૂપ બની શકાય તે માટે સ્વૈચ્છિક ફાળો એકત્ર કર્યો હતો. કર્મચારીએ યથાશક્તિ યોગદાન આપી રૂ. બે લાખની રકમ ભેગી કરી હતી. અવસાન પામેલા સાથી મિત્રના પરિવારને સહાયરૂપ બનવાના હેતુથી સુરક્ષા શાખાના ડીવાએસપીના હસ્તે સુરક્ષા શાખાના સ્ટાફની હાજરીમાં સ્વ. દિલીપભાઈના પરિવારજનોને આ રકમ અર્પણ કરવામાં આવી હતી.